2021/0160 (NLE)

Javaslat

A TANÁCS VÉGREHAJTÁSI HATÁROZATA

Luxemburg helyreállítási és rezilienciaépítési terve értékelésének jóváhagyásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 20. cikkére,

tekintettel az Európai Bizottság javaslatára,

mivel:

(1)A Covid19-járvány rendkívül káros hatást gyakorolt Luxemburg gazdaságára. Luxemburg egy főre jutó bruttó hazai terméke (GDP) 2019-ben az uniós átlag 328 %-ának felelt meg. A Bizottság 2021. tavaszi előrejelzése szerint Luxemburg reál-GDP-je 2020-ban 1,3 %-kal volt kisebb az előző évinél, és 2020-ban és 2021-ben együttvéve várhatóan 3,1 %-kal fog nőni. A középtávú gazdasági teljesítményt régebb óta befolyásoló kérdések közé tartozik a főként az idősebb munkavállalók körében tapasztalható viszonylag alacsony aktivitási ráta és a szakemberhiány, ugyanakkor a helyzetet rontják a zöld és digitális átállásból a gazdaság diverzifikálása tekintetében adódó lehetőségek teljes körű kihasználásában a vállalkozásokat akadályozó növekvő ingatlanárak is.

(2)A Tanács 2019. július 9-én és 2020. július 20-án az európai szemeszter keretében ajánlásokat intézett Luxemburghoz. Konkrétan a Tanács azt ajánlotta Luxemburgnak, hogy i. tegyen meg minden szükséges intézkedést a világjárvány hatékony kezelése, valamint a gazdaság működőképességének fenntartása és az elkövetkező helyreállítás támogatása érdekében, továbbá amint a gazdasági feltételek lehetővé teszik, folytasson a prudens középtávú költségvetési pozíció elérésére és az adósság fenntarthatóságának biztosítására irányuló költségvetési politikát, egyúttal fokozza a beruházásokat; erősítse meg az egészségügyi rendszer rezilienciáját az egészségügyi dolgozók megfelelő rendelkezésre állásának biztosításával, és gyorsítsa fel az egészségügyi rendszer irányításának javítását és az e-egészségügy fejlesztését célzó reformokat; ii. enyhítse a válság foglalkoztatásra gyakorolt hatását, különös tekintettel a nehéz munkaerőpiaci helyzetben lévőkre; iii. biztosítsa a vállalkozások, különösen a kis- és középvállalkozások és az önfoglalkoztatók likviditását támogató intézkedések hatékony végrehajtását, a gazdaság helyreállításának elősegítése érdekében ütemezze előre a kiforrott közberuházási projekteket és mozdítsa elő a magánberuházásokat; helyezze a beruházások középpontjába a zöld és digitális átállást, mindenekelőtt a fenntartható közlekedést és épületeket, a tiszta és hatékony energiatermelést és energiafelhasználást, hozzájárulva ezzel a gazdaság fokozatos dekarbonizációjához, továbbá – különösen az üzleti szektorban – mozdítsa elő az innovációt és a digitalizációt; iv. biztosítsa a pénzmosás elleni keret hatékony felügyeletét és végrehajtását a bizalmi vagyonkezelési és vállalati szolgáltatásokat, valamint a befektetési szolgáltatásokat nyújtó szakemberek tekintetében, és fokozza a fellépést az adórendszer azon jellemzőivel szemben, amelyek – különösen a kifelé irányuló kifizetéseken keresztül – elősegítik az agresszív adótervezést. Az országspecifikus ajánlások végrehajtása terén a helyreállítási és rezilienciaépítési terv benyújtásáig elért eredmények vizsgálata alapján a Bizottság megállapítja, hogy Luxemburg maradéktalanul végrehajtotta azt az ajánlást, hogy az átalános mentesítési rendelkezéssel összhangban tegyen meg minden szükséges intézkedést a világjárvány hatékony kezelése, a gazdaság működőképességének fenntartása és az elkövetkező helyreállítás támogatása érdekében. Emellett jelentős előlépés történt a vállalkozások likviditásának támogatására és a kiforrott közberuházási projektekeknek a gazdaság helyreállításának elősegítése érdekében történő előreütemezésére vonatkozó ajánlás végrehajtásában.

(3)[Az euróövezethez tartozó tagállamok gazdaságpolitikájára vonatkozó ajánlásában a Tanács egyebek mellett azt ajánlotta az euróövezeti tagállamoknak, hogy – többek között helyreállítási és rezilienciaépítési terveik révén – biztosítsanak a gazdaság helyreállítását támogató szakpolitikai irányvonalat, és javítsák tovább a konvergenciát, a rezilienciát, valamint a fenntartható és inkluzív növekedést. A tanácsi ajánlás javasolta továbbá, hogy erősítsék meg a nemzeti intézményi kereteket, biztosítsák a makroszintű pénzügyi stabilitást, valamint teljesítsék ki a gazdasági és monetáris uniót és erősítsék meg az euró nemzetközi szerepét.] [If the Council recommendation is not adopted by the time of the CID adoption, please remove the recital].

(4)Luxemburg 2021. április 30-án az (EU) 2021/241 rendelet 18. cikke (1) bekezdésének megfelelően benyújtotta a Bizottságnak nemzeti helyreállítási és rezilienciaépítési tervét. A terv benyújtását a helyi és regionális önkormányzatok, a szociális partnerek, a civil társadalmi szervezetek, az ifjúsági szervezetek és más érdekelt felek bevonásával a nemzeti jogi kerettel összhangban lefolytatott konzultációs folyamat előzte meg. A helyreállítási és rezilienciaépítési tervekkel kapcsolatos nemzeti felelősségvállalás alátámasztja azok sikeres végrehajtását, tartós nemzeti szintű hatását és európai szintű hitelességét. Az említett rendelet 19. cikkének megfelelően a Bizottság a rendelet V. mellékletében foglalt értékelési iránymutatásokkal összhangban értékelte a helyreállítási és rezilienciaépítési terv relevanciáját, eredményességét, hatékonyságát és következetességét.

(5)A helyreállítási és rezilienciaépítési terveknek az (EU) 2021/241 rendelettel létrehozott Helyreállítási és Rezilienciaépítési Eszköz, valamint az (EU) 2020/2094 tanácsi rendelettel létrehozott Európai Uniós Helyreállítási Eszköz általános célkitűzéseit kell követniük a Covid19-válságot követő helyreállítás támogatása érdekében. Elő kell mozdítaniuk az Unió gazdasági, társadalmi és területi kohézióját azáltal, hogy hozzájárulnak az (EU) 2021/241 rendelet 3. cikkében említett hat pillérhez.

(6)A tagállami helyreállítási és rezilienciaépítési tervek végrehajtása Unió-szerte összehangolt beruházási és reformtörekvéseket jelent majd. E reformok és beruházások összehangolt és egyidejű végrehajtása, valamint a határokon átnyúló projektek végrehajtása révén ezek a reformok és beruházások kölcsönösen erősítik egymást, és pozitív továbbgyűrűző hatásokat eredményeznek az egész Unióban. Ennek megfelelően az eszköznek az egyes tagállamokon belüli növekedésre és foglalkoztatásra gyakorolt hatásán belül körülbelül egyharmadnyi rész lesz betudható a más tagállamokból érkező tovagyűrűző hatásoknak.

A hat pillérhez hozzájáruló kiegyensúlyozott válasz

(7)Az (EU) 2021/241 rendelet 19. cikke (3) bekezdésének a) pontjával és V. mellékletének 2.1. pontjával összhangban a helyreállítási és rezilienciaépítési terv nagymértékben („A” minősítés) átfogó és kellően kiegyensúlyozott választ jelent a gazdasági és társadalmi helyzetre, ezáltal megfelelően hozzájárul az (EU) 2021/241 rendelet 3. cikkében említett hat pillér mindegyikéhez, és figyelembe veszi a konkrét kihívásokat és az érintett tagállam pénzügyi allokációját.